**I hvilken grad er kommunedelplan for klima og energi brukt som styringsverktøy for arbeidet med rullering av kommuneplanen?**

**Klimastyring i arealplanarbeidet**

Kommunedelplan for klima og energi 2019 – 2030 (klimaplan) ble revidert i kommunestyret 18. juni 2020. Gjennom planen er det vedtatt ambisiøse klimamål, og strategier for hvordan kommunen må jobbe for å nå målene. Klimamålene kan ikke nås gjennom kommuneplanarbeid alene. Planen er et styringsverktøy på tvers av alle sektorer i kommunen.

Prosessen med rullering av kommuneplanens arealdel startet opp i 2018, før klimaplanen var revidert. Den forrige *Kommunedelplan for klima og energi 2010-2015* var da gjeldende, med styring på bl.a. å dempe vekst i biltrafikken. Status i planprosessen er nå at forslag til ny arealdel snart kan sendes ut på høring.

Overordnet målsetting[[1]](#footnote-1) i klimaplanen er

* 30 % reduksjon av klimagassutslipp innen 2023,
* 60 % reduksjon av klimagassutslipp innen 2030, og
* 100 % reduksjon av klimagassutslipp innen 2050.

Samfunnsdelen[[2]](#footnote-2) gir også klimastyring ved å vise til Norges forpliktelser i Parisavtalen. I samfunnsdelen står det bl.a.:

* *Halden skal ta sin andel av utslippskuttene som trengs for en bærekraftig utvikling.*
* *Halden skal på alle områder legge til rette for at miljømålene oppnås.*
* *Halden skal være en ansvarsbevisst kommune på tilrettelegging for en bærekraftig utvikling.*
* *Samfunnsplanleggingen og arealplanleggingen skal gjøres ut fra et bærekraftperspektiv*

Målene i klimaplanen og samfunnsplanen reflekteres i formålsbestemmelsen i forslag til planbestemmelser, med henvisning til både Parisavalen og jordvern. Som del av formålet i § 1.1 står det i siste avsnitt, første setning: *Målene skal realiseres innenfor Parisavtalens klimamål og et restriktivt jordvern.* Dette er bra og gir planarbeidet en forankring til det som er grunnlaget for klimaplanen. Men siden det er vanskelig å måle om arealdelen oppfyller de overordnede mål i Parisavtalen, kan planarbeidet med fordel knyttes nærmere våre egne mål i Halden kommune, ved at teksten justeres, f.eks. til: *Målene skal realiseres innenfor klimamålene i kommunens gjeldende klima- og energiplan, samt et restriktivt[[3]](#footnote-3) jordvern.*

**Sektorinndelte mål og strategier i klimaplanen**

Vurderingsgrunnlaget har vært forslag til plankart, planbestemmelser og foreløpig KU-dokument. Det har ikke vært mulig å gjennomgå alle områder plankartet. Det har ikke vært mulig å gjennomgå alle områder mht. KU. Uten planbeskrivelsen har det vært utfordrende å vurdere dette mer konkret.

Innenfor energisektoren har vi følgende mål

* Innen 2050 skal all energibruk i Halden være fossilfri eller avfallsbasert
* Produksjonen av fornybar energi skal økes betydelig fram mot 2030.

Kommunen bør bruke planbestemmelser for å stimulere private utbyggere til å velge fornybare energikilder. Produksjon av fornybar energi kan være vanskelig å påvirke gjennom planarbeidet på kommuneplannivå, men det kan gjøres f.eks. ved å sette av arealer til anlegg for fornybar energi, og/eller sette krav til å tilrettelegge mottakspunkt for fjernvarme i bygg over 1000 kvm. Videre kan man ta inn bestemmelser om krav til energiutredning i bygg innenfor ulike arealformål eller delområder.

I KU skal energi vurderes under KU-tema *transportbehov, energibruk og energiløsninger*. Vurderingstemaet omhandler nærhet til ulike funksjoner som skole, butikk mm. Energiløsninger for områdene er dermed ikke utredet.

Overordnet virker delmålene om energibruk å ikke være vektlagt i arealplanarbeidet.

Innenfor transportsektoren har vi følgende mål

* Innen 2030 skal all personbilbruk være utslippsfri, og alle større kjøretøy skal benytte fossilfritt drivstoff. Anleggsmaskiner og mindre maskiner skal være fossilfrie såfremt teknologien er tilgjengelig.
* Andelen som sykler, går eller reiser kollektivt skal økes vesentlig fram mot 2030. Målet er at dette skal gjelde alle typer reiser.
* Innen 2030 skal det være tilstrekkelig tilgang på fornybare drivstoff i Halden kommune, slik som hydrogen og biogass. Det skal til enhver tid være minst en offentlig tilgjengelig ladestasjon for hver tiende ladbare bil.

Kommunen bør bruke planbestemmelser for å stimulere til at tilstrekkelig ladeinfrastruktur bygges ut. I forslag til planbestemmelser § 4.2.1 står det i siste kulepunkt at *(…) det kan stilles krav om ladepunkter (…).* Det bør stå at det må stilles krav, ev. også at det tallfestes et minimumsantall. Videre er det foreslått et eget kapittel i planbestemmelsene som handler om kollektivtransport, sykkel og gange (kapittel 7). Her er det tatt med relevante bestemmelser som støtter opp under delmål om sykkel, gange og kollektiv. For å oppfylle siste delmål/kulepunkt kunne man satt av arealer til offentlige tilgengelige ladestasjoner, eller hatt planbestemmelser som sikrer slik tilrettelegging innenfor ulike arealformål eller delområder. Generelt bør det vurderes om arealplanen kan brukes som et enda mer aktivt verktøy for å redusere biltrafikk i sentrum, samtidig som det gjøres mer attraktivt å ferdes til fots eller på sykkel.

Under delmålene ligger en eksplisitt strategi om at utbygging skal planlegges med tanke på at fremtidens transportløsninger skal kunne ivaretas. Spesielt skal gange og sykkel prioriteres i planleggingen, og avstand fra sentrum/tettsted må veie tungt når kommunen gir tillatelse til nye fremtidig utbygging. I KU er dette tatt inn som tema under *transportbehov, energibruk og energiløsninger.* Også i tema om *ABC-prinsippet* er det i KU vurdert hvordan lokalisering av næringsvirksomhet skal gi mindre bilbruk.

Overordnet virkerdelmålene om transport å være noe vektlagt i arealplanarbeidet.

Innenfor arealbruk, stedsutvikling og bygg har vi følgende mål

* Innen 2030 skal omdisponering av karbonbindende arealer som skoger, myrer og jordbruksmark til infrastruktur og boliger være kraftig redusert. Netto karbonbinding i jord og skog skal være økt med 20 % sammenlignet med 2010.
* Innen 2030 skal energi brukt i bygg- og anleggsprosesser i Halden være fossilfri.
* Energibruken i bygg i Halden skal være redusert med 10 % pr innbygger i 2030, sammenlignet med 2016.
* Energibruken i kommunale bygg i Halden skal reduseres med 20 % i 2030 sammenlignet med 2016.

Første delmål peker seg ut som særlig relevant i arealplansammenheng, og delmålet er samordnet med overordnet mål for arealplanarbeidet om å være restriktiv med omdisponering av dyrka og dyrkbar mark. I KU-arbeidet er dette tatt inn som tema under *jord- og skogbruk*, med vurderingskriterier om tiltaket berører dyrket eller dyrkbar mark, og betydning for skogbruket[[4]](#footnote-4). Da jordvern har stått høyt i planarbeidet, har man i svært liten grad tatt inn arealer som er dyrket mark, her er det samsvar med klimaplanens mål og arealplanarbeidet.

Under delmålene ligger det en eksplisitt strategi om at kommuneplanen skal brukes som et aktivt styringsverktøy for areal- og transportplanleggingen i Halden. Den største andelen av veksten i kommunen skal skje innenfor byens tettstedsgrenser. Nye boområder skal utvikles slik at de ikke medfører økte utslipp av klimagasser. Dette er en strategi som harmonerer med mål i samfunnsplanen, og den er vurdert konkret ifm. KU-tema *transportbehov, energibruk og energiløsninger*. Vurderingstemaet omhandler nærhet til ulike funksjoner som skole, butikk mm. Også i tema om *ABC-prinsippet* er det i KU vurdert hvordan lokalisering av næringsvirksomhet skal gi mindre bilbruk.

Endelig arealregnskap er ikke ferdig, derfor er det vanskelig å si noe detaljert om det. Men det som ligger i planen til nå, er at man definerer tettstedsgrensa i dette planarbeidet. Og man holder seg innenfor fylkesplanens føring fra 2011, om at tettstedet skal øke til maks 4 km2 fram mot år 2050. Man foreslår å ta ut av planen mange ubebygde områder som har ligget inne i planen som «framtidig byggeområde».

Det er det første delmålet som er relevant å se på her, og overordnet virkerdette å være vektlagt i arealplanarbeidet.

Andre sektorinndelte delmål

Øvrige sektorinndelte mål er ikke direkte relevant på dette nivået av kommunens arealplanlegging.

Konsekvensutredning av områder (KU)

Jf. veileder T1793 er ikke klima en del av KU. Likevel er klima tatt inn i kommunens KU-tema:

* transportbehov, energibruk og energiløsninger, med vurderingskriterier avstand til kollektivtransport, skole, butikk, og overordnet om tiltaket legger til rette for reduksjon i klimagassutslipp[[5]](#footnote-5).
* Jord- og skogbruk, med vurderingskriterier på om tiltaket berører dyrket eller dyrkbar mark, og betydning for skogbruket[[6]](#footnote-6)
* ABC-prinsippet, med vurdering av lokalisering av arbeidsplasser, slik at lokalisering av næringsvirksomhet bl.a. skal gi mindre bilbruk.

Det vurderes at klimaplanen er metodisk ivaretatt i KU, med unntak av energibruk som ikke er konsekvensutredet. Kommunens vurderingskriterier som berører klima kan videreutvikles, og koblingen mellom KU-kriterier og klimaplanens mål og strategier kan synliggjøres i større grad.

Bolignotatet: Om boligbygging i kommuneplanens arealdel

Bolignotatet bygger på føringer i samfunnsplanen, og er å regne som en mer konkret strategi for boligutviklingen. Det har ikke vært mulig å gjennomgå og vurdere dette dokumentet

9. november 2020

Bjørnar Strøm-Hågensen

Miljø og landbruk

1. Utslippskutt sammenliknes her med referanseår 2016 [↑](#footnote-ref-1)
2. Kommuneplan for Halden – Samfunnsdelen 2018 – 2050, s. 16 [↑](#footnote-ref-2)
3. Hvis hensikten er å ikke verne så mye jord, så er et forsiktig eller beskjedent jordvern, et *restriktivt jordvern* en god formulering. Men hvis hensikten er at jordvern er viktig så bør formuleringen endres. [↑](#footnote-ref-3)
4. Jf. klimaplan og mål om karbonbinding i jord og skog (s. 19, og s. 28) [↑](#footnote-ref-4)
5. Jf. klimaplan som styringsverktøy (s. 21) [↑](#footnote-ref-5)
6. Jf. klimaplan og mål om karbonbinding i jord og skog (s. 19, og s. 28) [↑](#footnote-ref-6)